text: Кіраўнік Партыі БНФ Рыгор Кастусёў атрымаў ад старшыні Белдзяржтэлерадыёкампаніі Генадзя Давыдзькі адказ на свае прапановы па святкаванні 100-гадовага юбілею Беларускай Народнай Рэспублікі.
  Свае прапановы да юбілею Кастусёў абнародаваў напрыканцы лістапада 2017 года. Сярод іншага там быў і такі пункт: „Прапаную дзяржаўным сродкам масавай інфармацыі належным чынам асвятляць гэтыя падзеі ды іншыя, звязаныя з гісторыяй БНР і яе юбілеем мерапрыемствы, а таксама зладзіць на старонках дзяржаўных газет і часопісаў, у эфіры дзяржаўнага радыё і тэлебачання дыскусіі ды круглыя сталы з нагоды гістарычнай даты стагоддзя БНР”.
  У лісце, які падпісаў Давыдзька, паведамляецца, што на БТ ёсць шмат перадач і фільмаў, прысвечаных беларускай гісторыі.
  „Што датычыцца падзей і мерапрыемстваў, прымеркаваных да 100-годдзя БНР, Белтэлерадыёкампанія таксама зацікаўлена ў максімальна аб’ектыўным іх асвятленні згодна з уласнай рэдакцыйнай палітыкай і заканадаўствам Рэспублікі Беларусь.
  У сваю чаргу прапануем Вам вынесці на шырокую публічную дыскусію не толькі пытанні панегірычнага кшталту аб стварэнні БНР і дзейнасці яе кіраўнікоў, але і закрануць такія неадназначныя пытанні, як сумна вядомы зварот Рады Беларускай Народнай Рэспублікі да „Яго імператарскай Вялікасці Нямецкага Кайзера”, або мемарандум старшыні БНР у эміграцыі Васіля Захаркі з заклікам да Гітлера пра падтрымку і інш.”, — гаворыцца ў адказе Давыдзькі.
  Стагоддзе Беларускай Народнай Рэспублікі будзе адзначацца 25 сакавіка. У гэты дзень у 2018 годзе была выдадзеная Трэцяя ўстаўная грамата БНР, якая абвясціла незалежнасць дзяржавы.